邑尉姜補之枉詩甚寵率爾酬和
作者：葛勝仲
朝代：宋

paragraphs: 去年詔鎻春官闈，桓桓文陣如熊羆。
激昂辭章爭自售，獵取豪俊幾無遺。
五更榜帖亂人鬼，九衢姓字犇輪蹄。
維時謬從宗伯後，喜子入彀名高垂。
楓宸臚傳預供奉，杏苑開宴常追隨。
那知巖邑大如斗，邂逅聯事同勞疲。
民頑奊詬號難治，心怯畏縮将安施。
幸蒙幹略整紛冗，間以文義相娯嬉。
忘形未肯遽爾汝，執禮乃或論生師。
固知風味去人遠，九牛何止爭毫釐。
平生最喜我輩士，角巾野服同委蛇。
爾來亭午已休吏，五百彌月閒鞭笞。
城南桐竹富蕭瑟，城北溪漲清淪漪。
頗願吾僚哀老子，遨遊使得時伸眉。